Document ID: 32013R0254

REGOLAMENT TA’ IMPLIMENTAZZJONI TAL-KUMMISSJONI (UE) Nru 254/2013
tal-20 ta’ Marzu 2013
li jemenda r-Regolament tal-Kummissjoni (KE) Nru 340/2008 dwar il-ħlasijiet u l-ispejjeż dovuti lill-Aġenzija Ewropea għas-Sustanzi Kimiċi skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH), li jistabbilixxi Aġenzija Ewropea għall-Kimiċi, li jemenda d-Direttiva 1999/45/KE u li jirrevoka r-Regolament tal-Kunsill (KEE) Nru 793/93 u r-Regolament tal-Kummissjoni (KE) Nru 1488/94 kif ukoll id-Direttiva tal-Kunsill 76/769/KEE u d-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (1), u b'mod partikolari l-Artikolu 74(1) u l-Artikolu 132 tagħhom,
Billi:
(1)
Mir-reviżjoni tar-Regolament tal-Kummissjoni (KE) Nru 340/2008 tas-16 ta' April 2008 dwar il-ħlasijiet u l-ispejjeż dovuti lill-Aġenzija Ewropea għas-Sustanzi Kimiċi skond ir-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH) (2), imwettqa skont l-Artikolu 22(2) ta' dan ir-Regolament, jirriżulta li dan ir-Regolament għandu jiġi emendat minn diversi rigwardi.
(2)
Għal raġunijiet ta' ċertezza ġuridika, huwa xieraq li jiġu ċċarati l-konsegwenzi ta' ħlasijiet tard lill-Aġenzija. L-Aġenzija ma għandhiex tagħti lura miżati jew imposti qabel tkun rifjutata s-sottomissjoni kkonċernata. Madankollu l-miżati u l-imposti mħallsa wara rifjut bħal dan għandhom jingħataw lura bħala ħlasijiet mhux dovuti.
(3)
Fir-rigward tal-aġġornamenti ta' reġistrazzjoni dwar id-dikjarazzjonijiet ta' kunfidenzjalità, jixraq li l-miżati jiġu applikati b'mod konsistenti irrispettivament minn meta ssir it-talba. Fir-rigward tal-aġġornamenti ta' reġistrazzjoni ħlief l-aġġornamenti tal-medda ta' tunnellaġġ, huwa xieraq li tkun prevista l-possibbiltà li r-reġistrant jitlob estensjoni tat-tieni skadenza għall-ħlas tal-miżata korrispondenti ħalli r-reġistrant ikollu aktar żmien biex jagħmel il-ħlas.
(4)
Għal raġunijiet ta' ċertezza ġuridika, huwa xieraq ukoll li jiġu ċċarati d-dispożizzjonijiet eżistenti dwar miżati mraħħsa għal talbiet tal-kunfidenzjalità f'sottomissjonijiet konġunti jew minn reġistranti prinċipali.
(5)
Fir-rigward ta' miżati għall-applikazzjonijiet skont l-Artikolu 62 tar-Regolament (KE) Nru 1907/2006 u imposti għal reviżjonijiet ta' awtorizzazzjonijiet skont l-Artikolu 61 ta' dan ir-Regolament, kull xenarju ta' espożizzjoni ma għandux jibqa' jitqies b'mod awtomatiku bħala użu wieħed billi l-għadd tal-użi addizzjonali li ssir applikazzjoni għalihom f'applikazzjoni għal awtorizzazzjoni jew ir-rapport tar-reviżjoni tal-awtorizzazzjoni jista' mhux bilfors ikun identiku għan-numru ta' xenarji ta' espożizzjoni inklużi f'dawn is-sottomissjonijiet.
(6)
Għandu jiġi ċċarat ukoll li l-Aġenzija għandha toħroġ fattura waħda li tkopri l-miżata bażi jew l-imposta bażi u kull miżata jew imposta addizzjonali, inkluż f'każijiet ta' applikazzjonijiet konġunti għal awtorizzazzjoni u rapporti konġunti ta' reviżjoni.
(7)
L-Aġenzija tista' titlob evidenza li japplikaw il-kundizzjonijiet għal roħs tal-miżati jew l-imposti jew għal rinunzja tal-miżati. Sabiex tkun tista' tivverifika li jkunu ntlaħqu dawn il-kundizzjonijiet, huwa meħtieġ li tintalab is-sottomissjoni ta' din l-evidenza f'waħda mil-lingwi uffiċjali tal-Unjoni jew f'lingwa oħra, jekk din tkun disponibbli f’lingwa oħra, bi traduzzjoni ċċertifikata f'waħda mil-lingwi uffiċjali tal-Unjoni.
(8)
Huwa xieraq ukoll li, wara r-reviżjoni tal-miżati u l-imposti, f'konformità mal-Artikolu 22(1) tar-Regolament (KE) Nru 340/2008, fid-dawl tar-rata annwali medja tal-inflazzjoni applikabbli ta' 3,1% għal April tal-2012 kif ippubblikata mill-Eurostat, il-miżati u l-imposti standard ikunu adatti skont din ir-rata.
(9)
Il-miżati u l-imposti mraħħsa eżistenti applikabbli għal intrapriżi mikro, żgħar u medji (SMEs) għandhom jitnaqqsu aktar ħalli jitnaqqas kemm jista' jkun il-piż regolatorju u l-bosta sfidi prattiċi li jiltaqgħu magħhom l-SMEs biex iħarsu l-obbligi tar-REACH, b'mod partikolari l-obbligu tar-reġistrazzjoni, kif identifikati fir-Rapport mingħand il-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni f'konformità mal-Artikolu 117(4) tar-REACH u mal-Artikolu 46(2) tas-CLP, u reviżjoni ta' ċerti elementi tar-REACH f'konformità mal-Artikoli 75(2), 138(2), 138(3) u 138(6) tar-REACH (3).
(10)
Sabiex jiġi bbilanċjat mill-ġdid it-tqassim tal-miżati u l-imposti fost bosta klassijiet tad-daqs tal-kumpaniji, il-miżati u l-imposti standard għandhom jiżdiedu aktar b'4% fil-qasam tar-reġistrazzjoni u bi 3,5% fil-qasam tal-awtorizzazzjoni wara li jitqiesu, minn naħa, l-ispejjeż tal-Aġenzija u l-ispejjeż relatati tas-servizzi li jagħtu l-awtoritajiet kompetenti tal-Istati Membri, u, min-naħa l-oħra, aktar roħs tal-miżati u l-imposti għall-SMEs u l-għadd ta' SMEs involuti.
(11)
L-aġġustament ġenerali tal-miżati u imposti huwa ffissat f'livell b'tali mod li d-dħul idderivat minnhom meta kkombinat ma' sorsi oħra ta' dħul tal-Aġenzija skont l-Artikolu 96(1) tar-Regolament (KE) Nru 1907/2006 ikun biżżejjed biex ikopri l-ispejjeż tas-servizzi mogħtija.
(12)
Ir-Regolament (KE) Nru 340/2008 għandu għalhekk jiġi emendat skont dan.
(13)
Għal raġunijiet ta' ċertezza ġuridika, dan ir-Regolament ma għandux japplika għal sottomissjonijiet validi li huma pendenti fid-data tad-dħul fis-seħħ ta' dan ir-Regolament.
(14)
Minħabba li sustanzi ta' introduzzjoni gradwali msemmija fl-Artikolu 23(2) tar-Regolament (KE) Nru 1907/2006 iridu jkunu rreġistrati sal-31 ta' Mejju 2013, dan ir-Regolament għandu jidħol fis-seħħ minħabba urġenza.
(15)
Il-miżuri stabbiliti f'dan ir-Regolament huma skont l-opinjoni tal-Kumitat stabbilit bl-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
Ir-Regolament (KE) Nru 340/2008 huwa emendat kif ġej:
(1)
Fl-Artikolu 3, il-paragrafu 7 jinbidel b'dan li ġej:
"7. Meta r-reġistrazzjoni tiġi rifjutata għax ir-reġistrant ma jkunx ta l-informazzjoni nieqsa jew ma jkunx ħallas il-miżata qabel l-iskadenzi, il-miżati mħallsa għal din ir-reġistrazzjoni qabel ġiet rifjutata, ma għandhomx jingħataw lura u lanqas jiġu kreditati lir-reġistrant mod ieħor."
(2)
Fl-Artikolu 4, il-paragrafu 7 jinbidel b'dan li ġej:
"7. Meta r-reġistrazzjoni tiġi rifjutata għax ir-reġistrant ma jkunx ta l-informazzjoni nieqsa jew għax ma jkunx ħallas il-miżata qabel l-iskadenzi, il-miżati mħallsa għal din ir-reġistrazzjoni qabel ġiet rifjutata, ma għandhomx jingħataw lura u lanqas jiġu kreditati lir-reġistrant mod ieħor."
(3)
L-Artikolu 5 huwa emendat kif ġej:
(a)
Fil-paragrafu 2, wara t-tieni subparagrafu jiddaħħlu s-subparagrafi li ġejjin:
"Għal tibdil fl-aċċess mogħti għal informazzjoni fir-reġistrazzjoni, l-Aġenzija għandha titlob miżata għal kull oġġett li jkun sarlu aġġornament, kif inhu stabbilit fit-Tabelli 3 u 4 tal-Anness III.
Fil-każ ta' aġġornament ta’ sommarji ta' studju jew sommarji ta' studju sod, l-Aġenzija għandha titlob miżata għal kull sommarju ta' studju jew għal kull sommarju ta' studju sod li jkun sarlu aġġornament."
(b)
Fil-paragrafu 6, it-tielet subparagrafu għandu jinbidel b'dan li ġej:
"Meta l-ħlas ma jkunx sar qabel tiskadi t-tieni skadenza, fil-każ ta' aġġornamenti oħra, l-Aġenzija għandha tirrifjuta aġġornament. Meta l-applikant jitlob dan, l-Aġenzija għandha testendi t-tieni skadenza diment li t-talba għal estensjoni tkun tressqet qabel tiskadi t-tieni skadenza. Meta l-ħlas ma jkunx sar qabel tiskadi l-iskadenza estiża, l-Aġenzija għandha tirrifjuta aġġornament."
(c)
Il-paragrafu 7 jinbidel b'dan li ġej:
"7. Meta l-aġġornament jiġi rifjutat għax ir-reġistrant ma jkunx ta l-informazzjoni nieqsa jew għax ma jkunx ħallas il-miżata qabel l-iskadenzi, il-miżati mħallsa għal dan l-aġġornament qabel ġie rifjutat, ma għandhomx jingħataw lura u lanqas jiġu kreditati lir-reġistrant mod ieħor."
(4)
Fl-Artikolu 6, il-paragrafu 3 jinbidel b'dan li ġej:
"3. Fil-każ ta' talba li tirreferi għal sottomissjoni konġunta, l-Aġenzija għandha titlob miżata mraħħsa, kif inhu stabbilit fl-Anness IV. Fil-każ ta' talba mingħand reġistrant prinċipali, l-Aġenzija għandha titlob miżata mraħħsa lir-reġistrant prinċipali biss, kif inhu stabbilit fl-Anness IV."
(5)
Fl-Artikolu 7, il-paragrafu 5 jinbidel b'dan li ġej:
"5. Meta tkun ġiet rifjutata notifika jew talba għal estensjoni għax il-manifattur, l-importatur, jew il-produttur tal-oġġetti ma jkunx ta l-informazzjoni nieqsa jew għax ma jkunx ħallas il-miżati jew l-imposti qabel l-iskadenzi, il-miżati u l-imposti mħallsa għal din in-notifika jew it-talba għal estensjoni qabel ġiet rifjutata, ma għandhomx jingħataw lura u lanqas jiġu kreditati mod ieħor lill-persuna li qed tagħmel in-notifika jew it-talba."
(6)
Fl-Artikolu 8, it-tielet subparagrafu tal-paragrafu 2 jinbidel b'dan li ġej:
"L-Aġenzija għandha toħroġ fattura waħda li tkopri l-miżata bażi jew kull miżata addizzjonali applikabbli, inkluż fil-każ ta' applikazzjoni konġunta għal awtorizzazzjoni."
(7)
Fl-Artikolu 9, it-tielet subparagrafu tal-paragrafu 2 jinbidel b'dan li ġej:
"L-Aġenzija għandha toħroġ fattura waħda li tkopri l-miżata bażi jew kull miżata addizzjonali applikabbli, inkluż fil-każ ta' applikazzjoni konġunta għal awtorizzazzjoni."
(8)
Fl-Artikolu 13(3), għandu jiżdied is-subparagrafu li ġej wara l-ewwel subparagrafu:
"Meta l-evidenza li trid titressaq lill-Aġenzija ma tkunx f'waħda mil-lingwi uffiċjali tal-Unjoni, din għandha jkollha magħha traduzzjoni ċċertifikata f'xi waħda mil-lingwi uffiċjali."
(9)
Fl-Artikolu 22, il-paragrafu 2 jinbidel b'dan li ġej:
"2. Il-Kummissjoni għandha tirrevedi kontinwament dan ir-Regolament fid-dawl ta' informazzjoni sinifikanti li ssir disponibbli fir-rigward tal-preżunzjonijiet sottostanti għal dħul u nfiq antiċipati tal-Aġenzija. Sal-31 ta' Jannar 2015, il-Kummissjoni għandha tirrevedi dan ir-Regolament bil-ħsieb li temendah, jekk ikun xieraq, filwaqt li tqis b'mod partikolari l-ispejjeż tal-Aġenzija u l-ispejjeż relatati tas-servizzi li taw l-awtoritajiet kompetenti tal-Istati Membri."
(10)
L-Annessi I sa VIII tar-Regolament (UE) Nru 340/2008 jinbidlu bit-test mogħti fl-Anness ta' dan ir-Regolament.
Artikolu 2
Dan ir-Regolament ma għandux japplika għal sottomissjonijiet validi li huma pendenti fi 22 ta’ Marzu 2013.
Artikolu 3
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Marzu 2013.

Labels: 3
12
4
15